Къеблэгъэж, Кърым!
Гъатхэпэм и 18-м Абхъазым и утым пэкIу щекIуэкIащ, Кърымыр Урысей Федерацэм къызэрыгухьэжар, ди къэрал гъунапкъэхэр нэхъ бгъуэ зэрыхъуар даIыгъыу.
Налшык къалэ, Абхъазым и ут. 2014 гъэ, гъатхэпэм и 18
Абы кърихьэлIат КъБР-м и жылагъуэ, профсоюз, ветеран зэгухьэныгъэхэм, лъэпкъ щэнхабзэ центрхэм, КъБР-м щыIэ политикэ партхэм я лIыкIуэхэр, студентхэр, къэралым къыщыхъум гууз-лыуз хузиIэ цIыху щхьэхуэхэр, жыпIэнуракъэ, Абхъазым и утым увыпIэ имыIэу цIыхур из хъуат.
Япэу псалъэ иратащ урысхэм я «Вече» жылагъуэ зэгухьэныгъэм и тхьэмадэ Канунников Анатолий. Канунниковыр къызэхуэсахэм Iуэху дахэмкIэ ехъуэхъури, Украинэм щекIуэкI залымыгъэр игу къызэреуэр къыхигъэщащ. КъБР-м и жылагъуэ палатэм и лIыкIуэ Щэрдан Нодар жиIащ КъБР-м ис дэтхэнэри Украинэм мамырыгъэр щытепщэу, я цIыхухэр хуиту псэууэ хъужыным зэрыщIэхъуэпсыр. «Дэ хамэщIи зауи дыхуейкъым», — жиIащ фIэщхъуныгъэ хэлъу абы. Апхуэдэуи Щэрданым и псалъэхэм къыхигъэщащ Кърымым, текъузэ хэмыту, и щхьэ и унафэ зэрищIыжар, цIыхубэм Урысейр яфIэкъабылу къызэрыхахар и гуапэ зэрыхъуар.
Балъкъэрхэм я «Алан» жылагъуэ зэгухьэныгъэм и тхьэмадэ Беппаев Суфян ехъулIэныгъэфIкIэ референдумыр езыгъэкIуэкIа Кърымым ехъуэхъури, «Фыкъеблэгъэж фи унэ!» яжриIащ.
КъБР-м и Профсоюзхэм я зэгухьэныгъэм и Iэтащхьэ Амщокъуэ ФатIимэт жиIащ ди республикэми къэралым и гуфIэгъуэшхуэр зэрыдиIыгъыр.
Къэбэрдей Адыгэ Хасэм и тхьэмадэ ХьэфIыцIэ Мухьэмэд къытеувыIащ Кърымыр УФ-м щыщ зэрыхъужар куэд щIауэ къэхъун хуеяуэ къызэрилъытэм. «Псори и пIэ йоувэж. 1954 гъэм къэхъуа щыуагъэр иджы зэрагъэзэхуэжащ, Кърымым ди къэралым и куэщI къигъэзэжащ, абы и жьауэ щIэтмэ нэхъ фIэкъабылу. Кърымым ис лъэпкъхэм ехъулIэныгъэр я бэу, Урысейм щефIакIуэу, ди къэралым щIыгуэкIын щхьэусыгъуэ ямыIэу псэуну сахуохъуахъуэ. Унафэ тэмэм зыщIыф, хэкIыпIэ нахуэхэр зылъагъу ди Президент Путин Владимир и къалэнхэр илъэс куэдкIэ игъэзэщIэну, нэгъуэщI щIыналъэхэм щыпсэу ди къуэшхэм я гупэр Урысейм къыхуагъэзэжыну!», — жиIащ и псалъэхэм я кIэухыу ХьэфIыцIэм.
Тэрч-Балъкъ къэзакъ гупым я унафэщIым и къуэдзэ Урядов Евгений и псалъэхэм къыхигъэщащ УрысеймкIэ зэрыгушхуэр, абы и къарумрэ и зэфIэкIымрэ иджыри зэ дуней псом наIуэ зэращищIар. Урядовым жиIащ, хуей хъумэ, къэзакъ гупыр Кърымым исхэм къащхьэщыжыну зэрыхьэзырыр.
«Узэкъуэтмэ, улъэщщ, дэ дызэкъуэтщи, ди къарур абрагъуэщ», — захуигъэзащ Урядовым къызэхуэсахэм.
АдэкIэ утыкум кърагъэблэгъащ Тэтэрхэм я щэнхабзэ центрым и унафэщI Савченкэ Саидэ. Кърым-тэтэрхэм унафэ пэж къащтауэ къызэрилъытэр жиIащ бзылъхугъэм.
КъБР-м и Правительствэм и УнафэщIым и къуэдзэ Фырэ Руслан зэIущIэм кърихьэлIахэм фIыщIэ яхуищIри, Кърымым ича лъэбакъуэм езыхэми ди къэралми фIы къахудэкIуэну ехъуэхъуащ икIи къызэхуэсахэр щигъэгъуэзащ Профсоюзхэм я зэгухьэныгъэм и гъусэу ящIа унафэм ипкъ иткIэ, Кърымым щы-Iэхэм зыщIагъэкъуэну — КъБР-м къыбгъэдэкIыу махуэм хуэзэ улахуэ хуагъэхьыну.
Апхуэдэуи зэIущIэм къыщыпсэлъащ лъэпкъ щэнхабзэ центрхэм, КъБР-м щыIэ жылагъуэ зэгухьэныгъэхэм, студент гупхэм, щIалэгъуалэм я лIыкIуэхэр.
ПэкIум кърихьэлIахэм зэIущIэм и кIэухым къащта резолюцэм къызэхуэсахэр щыгъуазэ ищIащ ЦIыхубэ Фронтым и щIыналъэ къудамэм и унафэщIхэм яз Хутуевэ Любовь.
— УФ-м и Президент Путин Владимир къищта унафэмкIэ дыарэзыуэ Кърымым исхэм я махуэ лъапIэмкIэ дохъуэхъури, я унэ къыдогъэблэгъэж. Абы къыдэкIуэу Украинэм къыщыхъу-къыщыщIэхэм ди гур доуз, дыгузавэу дыкIэлъоплъ. Кърымым щыпсэухэм защIэдгъэкъуэн мурадкIэ, КъБР-м и Iэтащхьэм и къалэнхэр пIалъэкIэ зыгъэзащIэм, КъБР-м и Профсоюз зэгухьэныгъэхэм, Урысейпсо Жылагъуэ Фронтым и щIыналъэ къудамэм я жэрдэмыр дэтIыгъыну, гузэвэгъуэр къызытепсыхахэм папщIэ зы махуэ улахуэ яхухэтхыну фыкъыхузоджэ, — жиIащ Хутуевэм.
ПэкIум кърихьэлIахэр Хутуевэм игъэIуа резолюцэм арэзы техъуащ.
АдэкIэ Абхъазым и утым кърихьэлIахэм папщIэ КъБР-м и артистхэм концерт ягъэлъэгъуащ.
Щомахуэ Залинэ.
Сурэтхэр Къарей Элинэ трихащ.
